03.09.2009 16:59   Eleringi aktsiate hind tuleneb ettevõtte bilansilisest väärtusest 31. juuli 2009 seisuga, teatas Eesti Energia.     Ettevõtte müük ei kahjusta Eesti Energia ega Eleringi finantsvõimekust ja investeerimisvõimet. Tehing on võimalik lõpule viia selle aasta lõpuks eeldusel, et vajalikud nõusolekud on saadud Euroopa Investeerimispangalt ja Põhjamaade Investeerimispangalt,  märkis Eesti Energia nõukogu.    Elering OÜ müügi eesmärgiks on tagada Euroopa Liidu nõuetest tulenevalt põhivõrkude sõltumatus tootmis- ja müügitegevusest ning luua tingimused elektrituru tekkimiseks Eestis.    Valitsus kiitis Eleringi ostu heaks 27. augustil. Tehing ei suurenda riigisektori eelarvedefitsiiti.    Eleringi eraldamine Eesti Energiast on olnud päevakorral 2007. aasta sügisest. Eraldamist ette valmistava komisjoni hinnangul on ettevõtte müük riigile võrreldes teiste  lahendustega parim lahendus, sest see on õiguslikult kõige lihtsam ja kiirem. Samuti tekitab müük kõige vähem probleeme võlakohustuste osas.    Elering omandusse jäävad pärast tehingut kõik 330-110kV liinid ja alajaamad. Samuti lõpetab ettevõte tugiteenuste ostmise Eesti Energialt.